KIRJALLINEN KYSYMYS E-3701/01

esittäjä(t): Jonas Sjöstedt (GUE/NGL) komissiolle

(17. tammikuuta 2002)

Aihe: EU:n ja Pakistanin yhteistyösopimuksen herättäminen henkiin

Saksan liittokansleri Schröder vieraili Pakistanissa vuoden 2001 lokakuun lopulla ja lupasi, että EU:n ja Pakistanin välinen yhteistyösopimus herätetään uudelleen henkiin (sopimus jäädytettiin kun Musharraf kaappasi vallan maassa). Erään ehdotuksen mukaan Pakistan saa ilmeisesti jo nyt ryhtyä viemään tekstiilituotteita EU:n alueelle ilman kiintiöitä.

Voiko komissio selvittää, mikä on Pakistanin kanssa tehdyn yhteistyösopimuksen nykytila ja mitä muutoksia unionin ja Pakistanin välisessä kaupassa tulee tapahtumaan?

Pascal Lamyn komission puolesta antama vastaus

(15. helmikuuta 2002)

Pakistanin presidentti Musharraf, Belgian pääministeri Verhofstadt ja komission puheenjohtaja Prodi allekirjoittivat yhteisön ja Pakistanin islamilaisen tasavallan välisen kolmannen sukupolven yhteistyösopimuksen Islamabadissa 24. marraskuuta 2001. Uuden yhteistyösopimuksen myötä yhteisön ja Pakistanin välistä yhteistyötä voidaan tiivistää huomattavasti perinteisillä yhteistyön aloilla, joita ovat kauppa-, talous- ja kehitysyhteistyö. Lisäksi uusi yhteistyösopimus mahdollistaa yhteistyön laajentamisen uusille tärkeille aloille, joita ovat ympäristö, teollisuus ja palvelut, tiede- ja teknologia, alueellinen yhteistyö sekä huumeiden ja rahanpesun torjunta. Yhteistyösopimukseen ei liity rahoituspöytäkirjaa.

Yhteistyösopimus tulee voimaan vasta muutaman viikon päästä, koska osapuolten on vielä saatettava loppuun asianmukaiset menettelyt. Yhteistyösopimuksen allekirjoittamisella ja kauppapoliittisilla toimilla, joihin arvoisa parlamentin jäsen viittaa, ei ole suoraa yhteyttä. Neuvosto hyväksyi kyseiset toimet komission ehdotuksesta vastauksena Afganistania ympäröivän alueen kriisiin.

Yleisten asioiden neuvosto käsitteli 8. lokakuuta 2001 pitämässään kokouksessa tarvetta tarjota Pakistanille apua. Komissio tarttui tähän asiaan välittömästi ja ehdotti kahdenlaisia kauppapoliittisia toimia, joista toinen koski tullitariffeja (vaatteiden tullittomuus sisällyttämällä Pakistan yleiseen tullietuusjärjestelmään kuuluvan huumausaineiden vastaisen järjestelyn edunsaajamaiden luetteloon, joka on voimassa 1. tammikuuta 2002 alkaen) ja toinen kiintiöitä (15 prosentin korotus 15. lokakuuta 2001 parafoidun kahdenvälisen sopimuksen puitteissa).

Huumausaineiden vastaisessa järjestelyssä myönnetään tulliton pääsy kaikille GSP-järjestelmän yleisiin järjestelmiin(1) kuuluville teollisuustuotteille sekä monille maataloustuotteille, joista jotkin eivät sisälly yleisiin järjestelmiin. Etuuskohtelu ei koske kuitenkaan aloja, joiden etuuksia vähennetään asteittain. Pakistanin osalta tällaisia aloja ovat nahka- ja tekstiiliteollisuus. Vaatetusteollisuus muodostaa poikkeuksen.

Yhteisö korotti yhteisymmärryspöytäkirjana tehdyn sopimuksen(2) mukaisesti 15 prosentilla kaikkia Pakistania koskevia kiintiöitä vuodelle 2001. Kiintiöt vuosille 20022004 määritetään uuden korotetun perustason mukaan. Pakistan puolestaan sitoi 17. joulukuuta 2001 tekstiilejä ja vaatteita koskevat tullitariffinsa Maailmankauppajärjestöön tasolla, joka on kautta linjan 10 prosenttiyksikköä alhaisempi kuin tullitariffit, joita sovellettiin vuoden 2001 alussa, jolloin neuvottelut käynnistyivät. Lisäksi Pakistan on antanut sitoumuksen olla soveltamatta tullien ulkopuolisia kaupan esteitä.

(1) Neuvoston asetus (EY) N:o 2501/2001, annettu 10. joulukuuta 2001, yleisen tullietuus-järjestelmän soveltamisesta 1 päivästä tammikuuta 2002 alkaen 31 päivään joulukuuta 2004, EYVL L 346, 31.12.2001.

(2) Neuvoston päätös 2001/935/EY, tehty 17. joulukuuta 2001, Euroopan yhteisön ja Pakistanin islamilaisen tasavallan siirtymäjärjestelyistä tekstiili- ja vaatetustuotteiden markkinoille pääsyn alalla yhteisymmärryspöytäkirjana tehdyn sopimuksen allekirjoittamisesta yhteisön puolesta ja sen väliaikaisesta soveltamisesta, EYVL L 345, 29.12.2001.